<classify> LICHA ya watu zaidi ya milioni 44.2 kutumia simu nchini, hadi Agosti mwaka huu watu milioni 5.2 sawa na asilimia 12 ndio waliosajili laini kwa mfumo wa alama za vidole. Pamoja na kusalia miezi mitatu ya kukamilika kwa usajili mpya, jumla ya watu 39,035,916 ambao wanatumia simu bado hawajasajili laini zao katika mfumo huo wa kielektroniki kutokana na sababu mbalimbali ikiwemo upatikanaji wa Vitambulisho vya Taifa na kusubiri mwishoni. Hayo yalisemwa jana jijini Dar es Salaam na Mkuu wa Mawasiliano wa Mamlaka ya Mapato Tanzania TCRA, Frederick Ntobi wakati wa uzinduzi wa kampeni ya usajili kwa njia ya alama za vidole kati ya kampuni za mitandao ya simu na TCRA. Kampuni zinazoshiriki kampeni hiyo ni Shirika la Mawasiliano Tanzania TTCL, Vodacom, Tigo, Airtel, Halotel na Zantel. Ntobi alisema tangu kuanza kwa usajili huo Mei Mosi mwaka huu, ni Watanzania 5,222,721 pekee waliozisajili kwa alama za vidole wakati wanaotumia simu ni watu 44,258,637. Pia, alisema kutokana na uchache wa watu waliojisajili kampuni za simu zimeahidi kuongeza vifaa na kuvisambaza katika wilaya mbalimbali nchini ili usajili ufanyike kwa ufanisi na kufikia malengo. Alieleza kuwa TCRA iliboresha kanuni za usajili ili kuimarisha usalama katika matumizi ya simu za mkononi, kulinda watumiaji na kufanikisha shughuli nyingine za usimamizi. Meneja Mawasiliano wa Kampuni ya Zantel, Rukia Mtingwa alisema Watanzania wengi hawajajiandikisha kupata vitambulisho vya taifa hivyo, ni ngumu kwao kujisajili upya kwa alama za vidole. Akizungumzia usajili kwa wenye ulemavu wa mikono na wakoma, Mhandisi Sadati Kalolo alisema upo mwongozo wa kuwasaidia watu hao ili kusajili laini zao.Meneja Uhusiano wa TTCL, Nicodemus Mushi aliwakumbusha wananchi wanaokwenda kusajili kutotoa namba zao za siri za huduma za fedha kwa mawakala wa usajili kwani hakuna uhusiano wa usajili kwa alama za vidole na huduma za kifedha kwa njia ya simu ya mkononi.  <topic>: KITAIFA 